Dapper Blitsbokke klop Fidji | Netwerk24
Deur Marnus Kok 13 April 2019 14:15
Danksy ’n manhaftige vertoning het die Blitsbokke Saterdag daarin geslaag om Fidji in hul laaste groepwedstryd in die sewestoernooi in Singapoer te klop.
Die Blitsbokke vier hul oorwinning. Foto: Gallo Images
Suid-Afrika het drie drieë gedruk om met 17-7 te wen in ’n klipharde wedstryd.
As die Blitse se afrigter, Neil Powell, van sy troepe gevra het om ietsie ekstra te lewer, is dit presies wat hulle teen die Fidjiane gedoen het.
Branco du Preez wat ’n bal by ’n skrum gaps, Ryan Oosthuizen wat omgekeerde besit verseker en soos ’n tier verdedig. Om maar net twee voorbeelde te noem.
Vir die Blitsbokke, wat hul groep onoorwonne afgesluit het, is die oorwinning ’n belangrike sielkundige inspuiting.
Suid-Afrika kom Sondag om 05:30 (SA tyd) in die kwarteindronde teen Samoa, wat tweede in Groep D klaargemaak het, te staan.
Slaag Suid-Afrika om die Samoane te wen, wag ’n ontmoeting met Amerika of Argentinië in die halfeindronde.
Skotland het vroeër vir ’n effense opskudding gesorg deur die Fidjiane met 19-12 te klop.
Suid-Afrika 17 (5): Drieë: Stedman Gans, Kurt-Lee Arendse, Werner Kok. Doelskop: Selvyn Davids
Fidji 7 (0): Drie: Livai Koroigasagasa. Doelskop: Vilimoni Botitu
Meer oor: Neil Powell | Branco Du Preez | Singapoer | Sewesreeks | Fidji | Blitsbokke
Blitsbokke deel nog slae uit
Blitsbokke sit Skotte ore aan